જયશ્રી પપ્પાની બહુ જ લાડકી, આમેય દીકરીઓ પપ્પાની લાડકી જ હોય, મારા પપ્પા એટલે આખા વિશ્વમાં સૌથી શ્રેષ્ઠ છે એવું દીકરી જ માનતી હોય. આ જયશ્રી નાની હતી ત્યારથી પપ્પાના આવવાની રાહ જોતી હોય ઘરની બહાર ઓટલા પર જ બેઠી હોય અને પપ્પાનું વાહન શેરીમાં દાખલ થાયને હોર્ન વાગે ત્યાં ઊભી થઇ અને ફળિયાના દરવાજા પાસે આવી ઊભી રહે અને દરવાજો ખોલી નાખે પછી પપ્પા આવે વાહન મૂકે એટલે વળગી પડે અને બોલે *મારા પપ્પા આવી ગયા* ત્યારે મમ્મી બોલે *પપ્પાની ચમચી, જાણે પપ્પા ઘણા દિવસે આવ્યા હોય એમ બોલે છે* જયશ્રી કાંઈ જ ના બોલે એ તો પપ્પા સાથે ઘરમાં ચાલી જાય. પપ્પા કપડાં બદલે ત્યાં સુધી બોલ બોલ કરે આજે સ્કૂલમાં આમ થયું તેમ થયું, ટીચરે મને શાબાશ કીધું કે નારાજ થયા વગેરે વગેરે પછી મમ્મીની વાત અને કાંઈક કેટલું. પછી પપ્પા ચ્હા નાસ્તો કરવા બેસે એટલે સાથે બેસે ત્યારે મમ્મી કહે કે બસ હવે કાબર બંધ થઇ જા તોય એ તો બોલ્યા જ કરતી હોય. આ જયશ્રી થોડી મોટી થઇ અને બધા જાત જાતના ડે સમજવા માંડી અને એમાંય મજા આવે મધર્સ ડે અને ફાધર્સ ડે માં, વળી પૂછે પપ્પાને કે *હેં પપ્પા આ મમ્મી પપ્પાના તો રોજ ડે કહેવાય તો પછી આ એક જ દિવસ કેમ આખા વર્ષમાં? ત્યારે પપ્પા સમજાવે કે આ પરદેશથી આવેલું છે કારણ ત્યાં બાળકોને માં બાપ માટે રોજ સમય ના હોય એટલે એક દિવસ એમને આપે એ દિવસ એમના નામનો બાકી આપણી તો સંસ્કૃતિ જ એ છે કે માં બાપ તો રીજ પૂજનીય હોય.